Ouers verpletter toe babaseun skielik sterfJuvan (Foto: Facebook) Dit het té vinnig gebeur – só vinnig dat Coenie en Chantel Botha van Alberton steeds nie die gebeure kan verwerk nie. Drie maande gelede, ná die geboorte van hul jongste kind, was hulle die ouers van ŉ gesonde babaseun. Ses weke daarna is klein Juvan vir die eerste keer in die hospitaal opgeneem, kort daarna is sy been geamputeer en Sondagaand is hy dood. Dié egpaar is in stukke nadat hul seun tot op ses weke heeltemal gesond was, en daarna in minder as twee maande van hul weggeneem is. Hulle wou nog vir hom ŉ blad op sosiale media skep sodat mense kan help om geld in te samel ná die amputering, vertel Coenie. Hulle is egter nooit dié kans gegun nie. Juvan is op 27 Julie gebore. Coenie vertel daar was geen komplikasies tydens die geboorte nie, en dat hy ŉ “doodgewone, gesonde babaseun” was. Coenie en Chantel saam met Juvan (Foto: Facebook) Die gesin se lewe het egter drasties verander nadat Chantel hom vir sy sesweekse inspuitings geneem het. “Die suster het vir my gesê ek moet hom na die pediater neem. Die dokter het op 13 September sy suurstof gemeet en ons aangesê om hom na die kindersaal te neem. Sy suurstof het 68 gemeet, maar moes 90 wees. “Die masjiene het egter niks gehelp nie, en die dokter het gesê hy vermoed daar is iets fout met sy hartjie, ons moet dadelik by ŉ hospitaal uitkom,” het Coenie gesê. Die weke daarna is ŉ klomp toetse gedoen. Juvan het onder meer drie skanderings en ŉ kateterisasie ondergaan. Toetse het egter steeds gewys hy makeer niks nie. “Ná die kateterisasie het die dokters ons ingeroep en gesê hulle kry nie die slagaar van sy hart na die longe toe nie en dat daar niks is wat hulle vir hom kan doen nie. Hulle sou hom na twee dae ontslaan omdat daar glo geen rede vir hom was om daar aan te bly nie.” Dokters het later tog ŉ hoofslagaar tussen die hart en longe opgespoor, maar gesê die pypie is baie dun. Chantel het die volgende dag opgemerk dat sy beentjie baie koud gevoel het, maar dokters het dit glo weggepraat. Dieselfde oggend het sy been met pers kolle begin uitslaan. Verskeie toetse kon nie wys dat daar enigiets verkeerd was nie. Ná die vyfde dag met dié kolle het sy groottoontjie begin swart word. Child Medi Organisation het ingespring en hom laat oorplaas, maar dit was te laat. Juvan se been is bokant sy knieg geamputeer. Hy het goed begin herstel, en die naweek wou Coenie en Chantel begin om geld in te samel sodat hy ŉ prostese sal kan kry. Sondagaand is hy dood en die egpaar is flenters en op soek na antwoorde. Amor Schoeman van Child Medi het Woensdag aan Maroela Media gesê Juvan is glo dood omdat daar nie bloed deur die hoofslagaar kon beweeg na die hart nie. Coenie sê dit was net so onverwags. “Ons het gedink ons sou hom hierdie week huis toe kon bring. Nadat hy sy laaste asem Sondag uitgeblaas het, het ons nog ŉ paar uur by hom bly sit. Sy gesiggie het verander, en hy was nie meer die kind wat ons geken het nie. “Ek moes daarna my seun se doodsertifikaat teken, en teken dat hulle sy klein liggaampie kan veras. Ons was nog nooit so stukkend nie. ŉ Mens het nie eers woorde nie,” het hy gesê. “Hy is dalk nou fisiek weg van ons, en dalk kan ek eendag daarmee vrede maak, maar hy sal altyd in my hart bly. Hy sal altyd ons champion bly,” het Coenie gesê. Besoek die Child Medi Organisation-webwerf vir meer inligting oor skenkings vir die begrafnis of hoe om op ander wyses betrokke te raak. Lees meer oor Juvan. Coenie en Chantel wil nie die name van die hospitale in die media noem nie.